ToekomsVenster: God is ook daar(Foto: Unsplash/Pexels) Ons gesels verder oor die wonderlike sekerheid en vastigheid wat geloof in Jesus jou bied, veral met betrekking tot die realiteit van die dood. Vir tyd en ewigheid is ons veilig by Hom, niks en niemand kan ons uit sy hand ruk nie. (Joh. 10:27-30) Die bekende Ps. 23, ŉ Psalm wat deur die eeue soveel troos aan gelowiges gebied het, wil dit ook vandag vir jou doen. Wanneer ons oor die dood praat kom vers 4 sommer dadelik by ŉ mens op. “Al gaan ek ook al deur ŉ dal van doodskaduwee, ek sal geen onheil vrees nie, want U is by my”. Die nuwer vertaling klink so: “Selfs al gaan ek deur donker dieptes, sal ek nie bang wees nie, want U is by my. In u hande is ek veilig.” Drie belangrike troos momente in hierdie vers: 1) Die dood is nie die finale bestemming vir ons nie. Weliswaar deur die doodsvallei maar let op die woord – deur die doodsvallei. Die vallei het ŉ begin en eindpunt. Iewers gaan jy dit binne en iewers stap jy uit. Dit mag wees dat die dood vreemd en bedreigend voorkom maar dit is net ŉ vallei ervaring. Ons bestemming is die hemelstad. 2) Die skadu is nie die werklikheid nie. Doodskaduwee is die woord, vir ŉ oomblik voel dit asof die dood ŉ skaduwee oor ons werp, maar die skaduwee verdwyn eweneens. Die skaduwee is nie die werklikheid nie. Ek het so ŉ mooi storie gehoor en vertel dit graag. Die vrou is oorlede en haar man en kinders is vanaf die begraafplaas terug op weg na hul huis. Die atmosfeer is somber en hartseer, uiteraard en te verstane. Dan kom ŉ vragmotor verby werp ŉ skaduwee oor die voertuig. Daarop vra die pa van die gesin – wil ons eerder deur die skaduwee as deur die vragmotor getref word? “Die skaduwee” kom dit spontaan van die kinders. Dan antwoord die pa: “Jesus is deur die vragmotor getref sodat net die skaduwee ons kan tref”. 3) Die fyn woordspeling “alleen” maar nie “verlaat” nie. Ons betree die doodsvallei weliswaar alleen, maar God is ook daar. Die mooi vers eindig met die woorde: Want U is by my. In U hande is ek veilig. Wat ŉ merkwaardige troos Psalm. My gebed is dat dit vandag en elke dag vir jou troos en vrede sal bring.